Μήνυμα του Μίκη Θεοδωράκη

Ωρωπός, Τρίτη 21 Ιουλίου 2020

Συγκρότημα πρώην Φυλακών Ωρωπού

Εξοχότατη κυρία Πρόεδρε της Δημοκρατίας,

Εξοχότατε κύριε Πρωθυπουργέ,

          Είναι μεγάλη η συγκίνησή μου  που σας καλωσορίζω σήμερα στον Ωρωπό, σε ένα από τα σύμβολα του αγώνα κατά της Χούντας.

          Η Αντίσταση κατά της Χούντας υπήρξε μία από τις φωτεινότερες σελίδες της νεότερης ελληνικής ιστορίας. Και η Δημοκρατία που απολαμβάνουμε σήμερα είναι καρπός αυτής της Αντίστασης, αυτών των αγώνων, αυτών των θυσιών.

          Τότε μας κατείχε η αγωνία για το αύριο, γιατί κανείς δεν γνώριζε τι θα μπορούσε να μας συμβεί από ώρα σε ώρα. Πίσω από κάθε φυλακισμένο υπήρχε και μια ολόκληρη οικογένεια που υπέφερε και αγωνιούσε κι αυτή μαζί του. Κι ακόμα, δεν μπορούσαμε να ανεχθούμε, αν και δεσμώτες, τον εξευτελισμό της πατρίδας μας, την καταπάτηση των ελευθεριών και των ατομικών δικαιωμάτων, τον εκφοβισμό του λαού μας με τα βασανιστήρια, τις φυλακές και τις εξορίες και την επιβολή του Νόμου του ισχυροτέρου, του νόμου της Ζούγκλας.

Όμως η αίσθηση ότι κάναμε το χρέος μας και ότι με τα δικά μας δεινά και την δική μας απαντοχή δίνουμε δύναμη και ελπίδα στον λαό και βάζουμε ένα λιθαράκι για να πέσει η Χούντα, αυτή η αίσθηση μας έδινε δύναμη να συνεχίσουμε κι ακόμα-ακόμα να τραγουδήσουμε.

          Γιατί παλέψαμε τότε; Για Ελευθερία και Δημοκρατία. Που τελικά νίκησαν!

          Ένα μεγάλο δίδαγμα για το πόσες και ποιες δυνάμεις κλείνει μέσα του ο Λαός μας. Τότε, όπως και τώρα. Γιατί και τώρα δεν μας λύγισαν ούτε οι προκλήσεις των Τούρκων ούτε η κατάρα της πανδημίας. Απόδειξη γι’ αυτό, η σημερινή εκδήλωση σ’ αυτόν τον τόπο-σύμβολο, με σκοπό τη δημιουργία ενός χώρου μνήμης. Για να θυμάται πάντα ο Λαός και ειδικότερα οι νέοι μας ότι τα Μεγάλα Ιδανικά όπως είναι η Εθνική Ανεξαρτησία, η Ελευθερία και η Δημοκρατία δεν χαρίζονται αλλά κερδίζονται, κατακτώνται με αγώνες.

Άλλωστε, αυτό σημαίνει Ελλάδα.

Αγώνας για την Ελευθερία, την Δημοκρατία και την προκοπή.

          Σας εύχομαι κουράγιο και δύναμη στο δύσκολο έργο σας για τον Λαό και την Πατρίδα μας.

          Αθήνα, 21.7.2020

          Μίκης Θεοδωράκης